大禮慶成
作者：宋祁
朝代：宋

paragraphs: 上帝懷明德，圓壇展盛儀。
南城七里路，三歲一郊時。
豫動森華蓋，乾行儷絳螭。
山河對旒冕，辰象倚旍旗。
爾祏前增謐，皇靈下告慈。
密都俄奠玉，清廟徧嘗粢。
田燭紛先置，軒營肅左移。
禮行忘景晏，恩厚覺寒遲。
紫宙天鴻洞，賓柴燎陸離。
合祛聯祭秸，妥侑判純犧。
腏食千華炬，陪祠萬翠緌。
開天浮協氣，亙海受洪釐。
愛日兼祥至，隨風與令馳。
羣心樂更始，徽冊貺顓辭。
堯舜文章煥，淵雲頌嘆疲。
無階効論報，敢告日孜孜。